Ανακοίνωση για την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές υπεροξοδιθειικών καταγωγής Λαϊκής Δημοκρατίας της Κίνας

(2000/C 366/03)

Μετά την δημοσίευση της ανακοίνωσης για την επικείμενη λήξη των μέτρων αντιντάμπινγκ(1) τα οποία ισχύουν για τις εισαγωγές υπεροξοδιθειικών καταγωγής Λαϊκής Δημοκρατίας της Κίνας ("ενδιαφερόμενη χώρα"), η Επιτροπή έλαβε αίτηση επανεξέτασης δυνάμει του άρθρου 11 παράγραφος 2 του κανονισμού (ΕΚ) αριθ. 384/96 του Συμβουλίου(2) ("βασικός κανονισμός").

1. Αίτηση επανεξέτασης

Η αίτηση υποβλήθηκε στις 20 Σεπτεμβρίου 2000 από το European Chemical Industry Council (/Ευρωπαϊκό Συμβούλιο Χημικής Βιομηχανίας) ("ο αιτών") εξ ονόματος των παραγωγών που αντιπροσωπεύουν το σύνολο της κοινοτικής παραγωγής υπεροξοδιθειικών.

2. Προϊόν

Το υπό επανεξέταση προϊόν είναι τα υπεροξοδιθειικά καταγωγής Λαϊκής Δημοκρατίας της Κίνας ("υπό εξέταση προϊόν"), τα οποία υπάγονται προς το παρόν στον κωδικό της ΣΟ ex 2833 40 00 (TARIC 2833 40 00 10). Ο εν λόγω κωδικός της ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Τα ισχύοντα επί του παρόντος μέτρα είναι οριστικοί δασμοί αντιντάμπινγκ οι οποίοι επιβάλλονται δυνάμει του κανονισμού (ΕΚ) αριθ. 2961/95 του Συμβουλίου(3).

4. Λόγοι επανεξέτασης

Η αίτηση βασίζεται στο σκεπτικό ότι η λήξη των μέτρων είναι πιθανόν να έχει ως συνέπεια τη συνέχιση ή την επανάληψη της πρακτικής ντάμπινγκ και της ζημίας στον κοινοτικό κλάδο παραγωγής.

Ο αιτών ισχυρίζεται ότι οι εξαγωγές από τη Λαϊκή Δημοκρατία της Κίνας προς την Κοινότητα συνέχισαν να πραγματοποιούνται με σημαντικά περιθώρια ντάμπινγκ.

Σύμφωνα με τις διατάξεις του άρθρου 2 παράγραφος 7 του βασικού κανονισμού, ο αιτών καθόρισε την κανονική αξία για τη Λαϊκή Δημοκρατία της Κίνας με βάση την τιμή σε τρίτη χώρα με οικονομία της αγοράς, όπως αναφέρεται στην παράγραφο 5.1 (γ) της παρούσας ανακοίνωσης. Ο ισχυρισμός όσον αφορά τη συνέχιση του ντάμπινγκ βασίζεται στη σύγκριση μεταξύ της κανονικής αξίας, όπως καθορίζεται στην προηγούμενη πρόταση, και των τιμών εξαγωγής του υπό εξέταση προϊόντος στην Κοινότητα. Τα υπολογισθέντα με τον τρόπο αυτό περιθώρια ντάμπινγκ είναι σημαντικά.

Ο αιτών ισχυρίζεται επίσης ότι η κατάσταση των εξαγωγέων ή οι συνθήκες που επικρατούν στην αγορά είναι τέτοιες ώστε να πιθανολογείται η άσκηση περαιτέρω ζημιογόνου ντάμπινγκ. Ως προς αυτό, ο αιτών προσκομίζει αποδεικτικά στοιχεία ότι, σε περίπτωση που λήξει η ισχύς των μέτρων, το σημερινό επίπεδο εισαγωγών του υπό εξέταση προϊόντος ενδέχεται να αυξηθεί λόγω της ύπαρξης αχρησιμοποίητου δυναμικού στην ενδιαφερόμενη χώρα.

Επίσης, ισχυρίζεται ότι, αν λήξει η ισχύς των μέτρων, η ροή των εισαγωγών του υπό εξέταση προϊόντος ενδέχεται να αυξηθεί λόγω των μέτρων που ισχύουν σε παραδοσιακές αγορές εκτός της ΕΕ (π.χ. στις Ηνωμένες Πολιτείες).

Επιπλέον, ο αιτών ισχυρίζεται ότι η τυχόν επανάληψη σημαντικών εισαγωγών σε τιμές ντάμπινγκ από την ενδιαφερόμενη χώρα θα προκαλούσε ξανά ζημία στον κοινοτικό κλάδο παραγωγής.

5. Διαδικασία

Η Επιτροπή αφού διαπίστωσε, κατόπιν διαβουλεύσεων με τη Συμβουλευτική Επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξης ισχύος των μέτρων, αρχίζει επανεξέταση σύμφωνα με το άρθρο 11 παράγραφος 2 του βασικού κανονισμού.

5.1. Διαδικασία για τον προσδιορισμό της πιθανότητας πρακτικής ντάμπινγκ και της ζημίας

Στο πλαίσιο της έρευνας θα εξακριβωθεί κατά πόσον η λήξη ισχύος των μέτρων μπορεί να οδηγήσει ή όχι στη συνέχιση ή επανάληψη του ντάμπινγκ και της ζημίας.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή αποστέλλει ερωτηματολόγια στον κοινοτικό κλάδο παραγωγής καθώς και σε όλες τις ενώσεις παραγωγών της Κοινότητας, στους γνωστούς παραγωγούς-εξαγωγείς και τις γνωστές ενώσεις παραγωγών-εξαγωγέων της Λαϊκής Δημοκρατίας της Κίνας, στους γνωστούς εισαγωγείς, σε όλες τις ενώσεις εισαγωγέων που κατονομάζονται στην αίτηση, καθώς και στις αρχές της ενδιαφερόμενης χώρας εξαγωγής.

Σε όλες τις περιπτώσεις, κάθε ενδιαφερόμενο μέρος πρέπει να απευθύνεται αμέσως στην Επιτροπή με φαξ και, αν χρειαστεί, να ζητήσει το ερωτηματολόγιο εντός της προθεσμίας που ορίζεται στην παράγραφο 6 α) i), δεδομένου ότι η προθεσμία που ορίζεται στην παράγραφο 6 α) ii) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν κάθε πληροφορία, εκτός των απαντήσεων στο ερωτηματολόγιο, και να προσκομίσουν τα σχετικά αποδεικτικά στοιχεία. Οι εν λόγω πληροφορίες και τα αποδεικτικά στοιχεία πρέπει να περιέλθουν στην Επιτροπή εντός της προθεσμίας που ορίζεται στην παράγραφο 6 α) ii) της παρούσας ανακοίνωσης.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν και αποδείξουν ότι υφίστανται ιδιαίτεροι λόγοι για τους οποίους επιβάλλεται η ακρόασή τους. Η σχετική αίτηση πρέπει να υποβληθεί εντός της προθεσμίας που ορίζεται στην παράγραφο 6 α) iii).

γ) Επιλογή τρίτης χώρας με οικονομία της αγοράς

Στην προηγούμενη έρευνα επελέγη η Ιαπωνία ως κατάλληλη τρίτη χώρα με οικονομία της αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Η Επιτροπή προτίθεται να χρησιμοποιήσει ξανά την Ιαπωνία προς το σκοπό αυτό. Τα μέρη που μετέχουν στην έρευνα καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 6 β) της παρούσας ανακοίνωσης.

5.2. Διαδικασία για την εκτίμηση του κοινοτικού συμφέροντος

Σύμφωνα με το άρθρο 21 του βασικού κανονισμού και εφόσον επιβεβαιωθεί η πιθανότητα συνέχισης του ντάμπινγκ και της ζημίας, λαμβάνεται απόφαση σχετικά με το κατά πόσον η διατήρηση ή κατάργηση των μέτρων αντιντάμπινγκ αντιβαίνει προς το συμφέρον της Κοινότητας. Για το λόγο αυτό ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών έχουν τη δυνατότητα, εντός της προθεσμίας που ορίζεται στην παράγραφο 6 α) ιι) της παρούσας ανακοίνωσης, να αναγγελθούν και να παράσχουν πληροφορίες στην Επιτροπή, εφόσον αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος. Σημειώνεται ότι οι τυχόν πληροφορίες που υποβάλλονται βάσει του άρθρου 21 λαμβάνονται υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβολή τους.

6. Προθεσμίες

α) Γενική προθεσμία

i) Για να ζητήσουν τα ενδιαφερόμενα μέρη ερωτηματολόγιο

Όλα τα ενδιαφερόμενα μέρη οφείλουν να ζητήσουν ερωτηματολόγιο το ταχύτερο δυνατό, και το αργότερο 20 ημέρες μετά την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για να αναγγελθούν, να υποβάλουν τις απαντήσεις στο ερωτηματολόγιο και για τυχόν άλλες παρατηρήσεις

Όλα τα ενδιαφερόμενα μέρη, οφείλουν να αναγγελθούν, να γνωστοποιήσουν τις απόψεις τους και να υποβάλουν τις απαντήσεις στο ερωτηματολόγιο ή τυχόν άλλες παρατηρήσεις, εφόσον δεν προβλέπεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία για την επιλογή της τρίτης χώρας με οικονομία της αγοράς

Οι συμμετέχοντες στην έρευνα, οι οποίοι επιθυμούν να διατυπώσουν παρατηρήσεις σχετικά με την καταλληλότητα της Ιαπωνίας η οποία, όπως αναφέρθηκε στην παράγραφο 5.1 γ) της παρούσας ανακοίνωσης, προβλέπεται να χρησιμοποιηθεί ως τρίτη χώρα με οικονομία της αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, οφείλουν να υποβάλουν τις παρατηρήσεις τους εντός 10 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβάλλονται γραπτώς (όχι σε ηλεκτρονική μορφή, εκτός αν ορίζεται διαφορετικά), και να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ και/ή τέλεξ του ενδιαφερομένου μέρους.

Διεύθυνση αλληλογραφίας της Επιτροπής: European Commission Directorate General for Trade

Directorates B and C

TERV - 0/13

Rue de la Loi/Wetstraat 200 Β - 1049 Brussels Φαξ (32-2) 295 65 05 Τέλεξ: COMEU Β 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα πραγματικά στοιχεία.

(1) ΕΕ C 167 της 16.6.2000.

(2) ΕΕ L 56 της 6.3.1996, σ. 1., όπως τροποποιήθηκε την τελευταία φορά με τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

(3) ΕΕ L 308 της 21.12.1995